**Уважаеми учители,**

**колеги,**

**приятели!**

Отново настъпи най-обичаният празник от всички нас – 24 май – Денят на славянската писменост и култура. Днес отдаваме почит и прекланяме глави пред делото на Светите братя Кирил и Методий. Българското слово, писменост и култура ще пребъдат, докато ви има вас – учителите, апостолите на словото, които просвещавате младостта на България!

24 май е ден, в който отдаваме дължимото на съвременните български просветители и будители – учителите. Вие сте хората, които възпитават поколенията, градят устоите на нацията и милеят за духовността. Това е вашият голям ден! Това е вашият неповторим празник!

Днес, когато светът е в условията на пандемия и българското образование направи нова крачка в историческото си развитие – дистанционното обучение, повече от всякога трябва да изкажем уважение и да благодарим на вас, скъпи учители. Да се преклоним пред вашия талант, родолюбие, себеотрицание, енергия и саможертва! В името на децата на България, на тяхното просветено бъдеще.

Новото никога не ви е плашило, справихте се отлично в тази непредвидима ситуация, бяхте в крак с иновациите на времето! Затова днес, на този светъл празник, чуйте с гордо вдигнати глави аплодисментите за вашия достоен труд! Бъдете здрави, бъдете бодри, бъдете вечните носители на пътеводната светлина, нужна на българския народ, за да преминава смело през мрачните мигове на историята и да върви уверено към „светли бъднини”!

Честит празник на славянската писменост и култура !

Честит празник на всички, които носят в сърцето си обичта към буквите и признателност към делото на Светите братя Кирил и Методий!

**ПГОТ „Свети Иван Рилски” - град Перник**